khistorydata/jeongjo-sjw-relations huggingface dataset:
정조 3년
鄭民始啓曰。卽者。吏曹假郞廳來言。因禮曹草記。冬至祭享時。英陵參奉有闕代。令該曹。口傳差出事允下。而判書宋德相在外未肅拜。不得擧行云。何以爲之。敢稟。傳曰。令次堂擧行。
정조 3년
吏曹口傳政事。以兪靖柱爲英陵參奉。
정조 3년
徐有防啓曰。大提學黃景源。再牌不進。推考傳旨。今方捧入矣。王大妃殿誕日陳賀。只隔一宵。致詞製進。不可暫時遲滯。而屢次飭敎之下。連事違召。終不擧行。事體所左。尤極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
金勉柱。以一所巡廳言啓曰。去十月初七日夜。二所巡廳執捉別監之犯夜者。卽尹昌烈也。自該廳。依例草記。別監輩。敢怨草記。乃於進善門外。毆打書員使令。翌日又曳牌將至別監房。無數亂打。伊後又以後勿執捉之意。恐喝牌將。伊後一別監。突至二所。又打書員。又打本廳書員。曾未前聞。大關後弊。事雖出於二所。弊亦及於一所。無論一二所。皆當言之。而臣則聞知於出番之後。更未就直。草記無路。今始入番。不敢以日久而掩置。略具顚末。惶恐。敢啓。傳曰。知道。以藥院作挐事處分。曾未幾日。而又有此前所未有之事。此而若不嚴加査治。掖隷縱橫之習。將無以懲戢。至於牌將之房中毆打事。吏隷之要路捽曳事及從以威喝本廳之事。尤是重罪。爲先自政院。發牌司竭。嚴査以聞。可也。又以備邊司言啓曰。本司武郞廳李弼培。奔走勤仕。已滿十五朔。依例陞敍。或守令除授事。捧承傳施行。何如。傳曰。允。
정조 3년
以政院別監査問啓辭。傳于徐有防曰。其敺打之時。猝曳之時。威喝之時。必有所以然之故。更爲査問。又於三者之罪。亦必有其中最先首唱之人。亦爲指名査奏。
정조 3년
兵曹參判李普行疏曰。伏以臣。卽見前承旨李義弼疏本。則以臣日昨講筵時所奏之言。過爲引義。至於遞職之境。誠不勝訝惑之至。蓋臣伊日請推之擧。亶出於爲法講重事體之意。而不過一時規警之事耳。自筵席退出之後。聞義弼有引義之意。臣笑謂之曰。遭遇明時。警飭規勉。自是美事。君何爲自引之計也。仍以上殿不苟同。下殿不失色之義。反復曉譬。則義弼。頗能領會以爲事理旣然。吾不復爲此也。如是欣然酬酢而罷矣。今於事過屢日之後。忽乃盛氣費辭。章皇爲說。殆若受大彈駁而盡力辨明者然。殊未可曉也。顧臣之本意。何嘗如義弼所云哉。其所爲言。全沒商量。惟事噴薄。不亦異乎。臣本不料義弼之如此。而今乃如此。良可惜也。事之當否。言之得失。伏想聖鑑。亦已俯燭。固不必呶呶深責。而但臣所慨然者則有之。世道日下。風習渝敗。捨棄道理。善怒爲用。時態物情。率多類此。可謂寒心。若是則堂堂聖明之世。官師相規之言。且將杜絶而不復聞矣。非細故也。臣竊悶焉。臣夫豈欲爭閒口氣。較挈短長。而特其事理如此。故雖不能終然泯默。誠不覺其自羞也。嗟乎。若使臣。行己有素。誠信見孚。則縱不使人人言出而悅服。致可否相濟之休。亦何至釀怒招憾。上下唇舌若此耶。是則臣之過也。其抗顔周行。貽羞簪紳。亦大矣。玆敢冒入文字。仰瀆宸嚴。伏乞聖慈。特賜裁處。遞臣之職。以安微分。不勝幸甚。答曰。省疏具悉。卿其勿辭。行公。
정조 3년
左副承旨李義弼疏曰。伏以臣。卽伏見兵曹參判李普行疏本。則從頭至尾。遣辭下語。簸弄脅持。旨意深潔。臣不勝瞠然驚感之至。臣之當初疏陳。不過數行自引。宰臣今日對辯。可謂備紙臚列。以此較彼。其盛氣噴簿云者。恐不在臣也。且以伊日酬酢言之。臣於宰臣筵退之後。先以引義之意。有所言及。則宰臣亦加挽止。多費說話。故臣一哂而泛應矣。今者云云。抑或膠擾之中。聽瑩而然耶。然此則猶屬漫語。不必較挈。而至於世道風習。時態物情。杜絶等語。何其言之至此。吁可異矣。噫。臣遭遇聖明。受恩罔極。頂踵毛髮。莫非洪造。則粉糜搗薤。固所甘心。而其言曰。捨棄道理。喜怒爲用。果如是則雖忠於國而利於君之言。苟不利於己則怒之。雖不利於國。不忠於君之語。苟利於己則喜之。萬古天下。寧有如許人哉。臣雖無狀。亦具秉彝。縱不能出謀發慮。以圖涓埃之報。今乃竟自陷於負國忘君之罪。此臣所慙恧恨嘆。如欲無望者也。況又世道風俗之變。杜塞言路之弊。是何等人臣之極罪。而今乃不少卙量。容易說去。若是之甚耶。嗚呼。內懷不忠不利之心。外有敗俗蔽言之罪。則雖加之萬戮。可也。何可一刻容置於周行之間哉。抑臣又有所訝惑者。伊日宰臣所奏。上下累十言。張皇根據。至以無誠。有所論斥。在筵諸臣。無不參聽。及其擧條之出也。非但太沒其綮緊。無誠二字。全然漏却。此所謂責人則明。責己則昏者耶。若使未暗本事。只憑擧條者觀之。必將指臣以爲强引不當。公然惹閙之人。而又當歸之於無實之科。此尤臣所大懼者也。區區情勢。比前益深。晏然蹲冒。大關四維。玆陳短章。徑出禁扄。伏乞聖慈。俯垂諒察。亟削臣職。以謝人言。仍治臣擅離之罪。以肅朝綱。千萬幸甚。省疏具悉。無論小大辨質。理直者勝。理旣直矣。勿辭察職。
정조 3년
右副承旨金夏材疏曰。伏以邦運不幸。仁淑元嬪。奄忽薨逝。中外痛怛。曷有其極。仍伏念臣。獲戾神天。禍延臣父。重以奇疾嬰身。出沒危域。三年于玆矣。臣本稟賦綿薄。自幼多病。飽煖逸居。仰成度日。不識人間艱險事。久矣。猝遘巨創。心神震剝。而三官失度。行而四體不喩。哭泣之不能成聲。拜稽之不能如禮。而自傍人觀之。有若皇皇焉瞿瞿焉也。至於氣血之潛消暗鍊。寢食之日減月少。源委之積痼。根本之將蹷。醫者咸以爲難治。夙夜憂燬。自分其生爲不孝之人。非爲不孝之鬼而已。不自意一縷冥頑。鑽鐆再易。奄及外除。衣帛飮醴。蓋亦偶然與物。同荷仁天生生之洪造耳。竊自期從玆以往。時省丘壠。奉養偏毋。粗伸靡逮之痛。答劬勞之恩。千萬匪意。聖上存錄於苫塊之餘。一旬之內。除旨聯翩。曾未幾何。又伏奉銀臺新命。臣誠感激摧咽。不知所喩。嗚呼。臣自從孤露以後。所以盡其就養之忱。仰沾怙冒之澤者。惟在於殿下。則豈敢以區區逡巡爲事。而第臣蒙騃不才。齒進學退。臣父生時。每以爲憂。凡於居官任職。逐事敎誨。不啻耳提面命。古人所謂資父事君者。在臣爲實際語也。是以一則賴聖朝之涵容。二則受先臣之戒飭。立朝八九年之間。僅免大戾。今也官職如舊。人事嬗變。痛深不洎。廓乎靡依。義之所在。于何而質。事之所難。于何而決。手奉恩誥。徒自悲泣。不寧惟是。臣之宿病。雖幸免死。而積傷之餘。元氣未復。形貌之柴削。心力之消耗。殆無餘地。兀兀如枯木。寂寂如寒灰。以此殘骸。將何以陳力就列。以從大夫之後哉。然逖違天陛。犬馬戀結。雖不可不一伸叩謝。而顧臣悲苦之情私。實難仍冒。玆敢略入文字。仰請處分。伏乞聖慈。俯垂哀憐。亟賜鐫免。俾職無任曠。私分獲安。不勝幸甚。省疏具悉。爾其勿辭。從速察職。
정조 3년
己亥十一月初八日辰時。上御誠正閣。晝講入侍時。知事李福源。特進官鄭晩淳。參贊官金勉柱。侍講官趙尙鎭。檢討官嚴思晩。假注書徐鼎修。記事官金健修鄭東浚。宗臣安昌君燝。行副護軍朴宗益。以次進伏訖。上進講論語。讀前受音自衛靈公問陳。止正南面而已矣。尙鎭進讀自子張問行。止殺身以成仁。上又讀新受音訖。尙鎭曰。言忠信行篤敬。敬乃徹上徹下之工也。雖以帝王之。學言之堯之允恭。舜之溫恭。此莫非敬之工。而百千萬事。無不本於此矣。以用工次序言之。謹言。似不過謂一端。而先儒以爲不謹言而能操身者。未之有也。伏願殿下。必於此等處。體念。凡於絲綸之間。務從審愼焉。近日朝端。絶無敢言之風。奉朝賀去國而能無直言渴論。以回天聽者。此甚慨然。而亦在殿下虛受之如何矣。更望留念焉。思晩曰。忠信篤敬。無論上下貴賤。皆可行之之事也。以篤工之篤字觀之。可見其積累之工。無少間斷而以實心做去也。廈氈蔀屋。截然相隔。而其能千里咫尺。孚感甚速者。只是一誠字也。且以此章文義觀之。賢邪進退。大關國家。史魚至以尸諫。則國家用人所關。當如何乎。今此奉朝賀之去國。其所關係。亦極重大。此等文義。可以推類而見之矣。福源曰。上下番儒臣。旣皆陳達。而忠信篤敬。本無形體。則豈有可見之理乎。參前倚衡。蓋言其工夫極處也。此等處。體念好矣。史魚伯玉之說。以爲邦有道則仕。邦無道則藏。此言。果是正論。孔子。聖人也。故眷眷不忘於世。而轍環天下。若下聖人一等。則不可不守正論矣。晩淳曰。伯玉史魚。均是賢人。而在下之人。當以史魚爲貴矣。勉柱曰。經筵皆已敷陳。而篤敬之篤字。尤當着意體念處也。上曰。聖人與群弟子問答。或指病處。或隨時勢。而無一泛然應答之言。則今此忠信篤敬。亦必屬子張而言之矣。思晩曰。子張有過高之病。故以着近之工。言之矣。上曰。賢人之在朝。其有關於國家。誠大矣。衛雖無道。而得有史魚。故不亡。如漢武時淮南煽亂。而汲黯在朝。故有其餘拔蒙之語。以至於宋朝胡澹菴之疏。不過一紙空言。而能却胡騎十萬。蓋義理正直。凜然有不可犯之勢而然也。其時有城門開。言路閉之譏。由後而觀之。則可謂羞恥。而安知無後之視今。亦如今之視古乎。國無敢言之風。則士大夫不知廉恥。人君無所忌憚。下至輿儓之賤。而雖有過失。皆以不言爲事。其害將至於亂逆弒纂。而莫敢誰何。是豈不大可懼哉。目今言路之不開。誠爲第一可悶處。而亦不可只責於在下之人矣。福源曰。在下之人。苟有如汲長孺胡澹菴之忠讜。則豈有不言之理乎。然而自上引咎。可見聖意矣。上曰。此是近來士大夫。不知名節之可貴。故如是矣。三代以下。猶恐不好名之論。雖是末世之言。而近則亦不見沽名市直之類。此皆不惟心不言爲可恥。亦有以不言爲利者焉。豈不寒心乎。陸贄之言曰。諫者之犯顔。乃人君之德。此言。誠是矣。上曰。李儒慶之疏。近日寥寥之中。亦可謂可尙矣。近日以來。雖如此陳勉之言。亦未免絶無。此則任言責者。可以自反處也。命經筵先退。福源曰。宗社大祭香祝。例有龍亭細仗等節。而朔望則無之矣。今番景慕宮冬享親傳香時。以龍亭細仗擧行。此後非親傳香時。則何以爲之乎。上曰。大享則依今番擧行。可也。出擧條命退。諸臣以次退出。
정조 3년
己亥十一月初八日午時。上御春塘臺。內試射入侍時。同副承旨金勉柱。假注書徐鼎修。記事官金健修鄭東浚以次進伏訖。上曰。應射諸人。以次呼名發矢。可也。上命書傳敎曰。堂陛不嚴。未及下問之事。輕先分疏。此等之習。不可長。當該承傳色中官。爲先削職。試射畢。命退。諸臣以次退出。
정조 3년
己亥十一月初八日申時。上御誠正閣。坐直承旨入侍時。右承旨徐有防。假注書徐鼎修。記事官徐龍輔鄭東浚以次進伏訖。上命書傳敎曰。近來筵臣。於筵席所奏則雖甚張皇。而及觀擧條。殆沒頭角。筵席所奏則曰東曰南者。及觀擧條。則換東曰西。換南曰北。此等之習。尋常非之。雖以目下事言之。承旨李義弼疏末云然之說。可謂非誣。昨欲以此提飭。而亦涉屑屑。姑置之。旣登章奏之後。不可終然泯默。同經筵李普行推考。原擧條勿施。更令一從筵奏書入。又命書傳敎曰。左副承旨疏批已下。今則毫無可引之端。卽爲牌招入直。又命書傳敎曰。未下直守令。皆令當日辭朝。有防曰。大提學黃景源。更爲牌招。啓辭朝已入啓。而王大妃殿誕日陳賀。只隔二日。致詞製進。一時爲急。何以爲之乎。敢稟。上曰。更卽牌招。申飭行公。可也。出擧條以明日常參經筵。取稟。命書傳敎曰。只晝講。上曰。同副承旨入侍。同副承旨金勉柱進伏。命有防先退。命書傳敎曰。故南奉朝賀。自予在學語時受學矣。予之得免魚魯。實賴此人之力也。以是向者取見詩文。令芸閣提擧校刊矣。伊後未遑。拕至于今。殊非印給之本意。其令本閣。從速印出。因此思之。此重臣贈謚。似未及爲矣。又非予尊師念舊之意。令弘文館。謚狀催促。使之從近議謚。命退。諸臣以次退出。
정조 3년
行都承旨鄭民始坐。行左承旨李鎭衡坐。右承旨徐有防坐直。左副承旨李義弼坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
徐有防啓曰。明日親臨陳賀。再明日冬至望闕禮。十二日三覆。十三日至十六日國忌齋戒正日。視事。頉稟。傳曰。知道。
정조 3년
鄭民始啓曰。判尹李衍祥。除拜後過三日不爲出肅。依定式推考警責。仍卽牌招察任。何如。傳曰。允。
정조 3년
徐有防啓曰。右副承旨金夏材。疏批已下。卽爲牌招。何如。傳曰。允。
정조 3년
金勉柱啓曰。合辭方張之時。兩司無詣臺之員。事甚未安。除在外外未肅拜呈告人員。竝卽牌招。何如。傳曰。允。
정조 3년
又啓曰。藝文提學蔡濟恭牌不進。推考傳旨。今方捧入矣。莫重致詞製進。萬分時急。而特敎之下。如是違牌。不卽膺命。揆以事體。誠甚未安。更卽牌招。使之斯速製進。何如。傳曰。允。
정조 3년
以左副承旨李義弼牌不進罷職傳旨。傳于徐有防曰。只推。更爲牌招。
정조 3년
徐有防啓曰。大提學黃景源。再牌不進。推考傳旨。今方捧入。而陳賀致詞製進。一時爲急。連事違召。終不膺命。揆以事體。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
傳于李義弼曰。司鑰金學成。本以凶險之人。凶言悖說。罔有紀極。不可尋常處之。爲先嚴囚。
정조 3년
備忘記。慈殿誕賀隔宵。以文衡之尙不行公。致詞製進。至今遲滯。雖有衆所共知之情勢。而分義體統。事甚不然。大提學黃景源。從重推考。更爲牌招。斯速撰進。
정조 3년
金勉柱啓曰。傳命事體。何等重大。而承旨入侍。有此誤傳之擧。事極駭然。當該司謁。令攸司從重科治。何如。傳曰。爲先從重推考。
정조 3년
徐有防啓曰。大提學黃景源。三牌不進。推考傳旨。今方捧入矣。親臨陳賀。只隔一宵。致詞製進。萬分時急。特敎申飭。不啻屢次。而連違召命者。事體道理。俱極未安。所當更請牌招。而係是一日四牌。何以爲之。敢稟。傳曰。更爲牌招。
정조 3년
傳于徐有防曰。大提學牌去來。連爲催促。
정조 3년
金勉柱啓曰。大提學黃景源。五牌不進。推考傳旨。今方捧入。而莫重致詞。日勢已暮。一向違召。終不製進。事體所在。誠極未安。所當更請牌招。而係是一日六牌。何以爲之。敢稟。傳曰。此徒損紀綱。更勿牌招。提學牌去來。申飭。
정조 3년
傳于金勉柱曰。藝文提學牌去來。催促。
정조 3년
傳于徐有防曰。致詞之深夜看品。徒傷事體。其令明日看品。
정조 3년
吏曹口傳政事。以沈念祖爲咸從府使。
정조 3년
傳于徐有防曰。咸從府使。待明朝肅謝。催促下送。
정조 3년
金勉柱啓曰。因本院別監査問啓辭。其毆打之時。捽曳之時。威喝之時。必有所以然之故。更爲査問。又於三者之罪。亦必有其中最先首唱之人。亦爲知名査奏事。命下矣。更爲査問。則以爲當初委折。別監徐重。被捉巡廳之後。尹昌烈。繼又被捉。前後之見侮辱於巡廳者。非止一再。故諸別監。果不勝齊憤之際。逢着巡廳書員於進善門外。而伊日適値新番就直之路。諸別監。一齊毆打。果爲的實。至於首唱者。終不知爲誰某。其中徐重尹仁福。已爲除名出去。待此面質。或可覈得云云。而又以爲渠輩。都不知巡廳書員之面。其中徐重。數日見拘於巡廳。故進善門外許多往來人中。知其爲巡廳書員者。必是徐重一人。或者首唱。似是徐重。而亦未的見其首犯云云。至於房中足杖事。最初首唱。以別監李長燁。指名以告。至於威喝事。別監安重顯。偶過巡廳。見巡廳下人。果爲打頰威喝云云。大抵三者之罪。雖或有輕重之別。最初事端。始報於進善門外毆打。因此而繼有房中足杖之事。又因此而以至於威喝巡廳之擧。合此三者。若論其本。則進善門外毆打之人。當爲三者之首唱。當其毆打之際。先聲主論者。又當爲伊日之首唱。而渠輩所謂知面書員云云之說。似或近之。此亦以疑似爲對。終不明言其信然。方其同力毆打也。豈無一人之見首唱之爲誰某。而一辭齊聲。稱以不知者。萬萬痛駭。自本院更査。旣有特敎。而反復究問。終未査實。臣等。誠不勝惶恐。而諸別監輩。平問之下。難以覈得其事狀。竝出付攸司。以爲嚴査重繩之意。惶恐。敢啓。傳曰。知道。平問之下。難以取服。誠如議啓內辭意。卿等。有何惶恐之端乎。俄自差備。嚴査覈得。今旣輸情。此而若不嚴加懲勵。來頭之弊。誠有不可勝言者。古人所謂求索靑大升之不已。至於蔘黃。毆辱掌務官之不足。至於首醫。首醫之不足。又至於提調者。正謂今日準備語也。況於此際。堂疏所請。又甚切當。摘發此輩首唱者。繩之以重律。斷不饒貸然後。橫肆之習。庶可止戢。最首唱掖隷李長燁。隨從人尹仁福。旣捧侤音。過明日後。移付攸司。爲先更加嚴問。捧供以聞。以爲照法嚴勘之地。可也。
정조 3년
又啓曰。卽者。武藝別監黃壽海等來告。以爲昨夜入番武藝別監崔淑。因傳敎司鑰金學成捉來之際。捕校謂以無端犯夜。乘醉攔道。多般詬喝。故別監。至以奉命實狀。屢以爲言。佯若不知。直欲結縳司鑰。甚至於裂破衣冠之境。而追到丹鳳門外。其所侵踏。極其狼藉云。奉命掖隷。事體自別。則肆然酗挐。有此前所未有之擧。紀綱所在。萬萬驚駭。此不嚴懲。有關後弊。當該捕校。令攸司嚴査。何如。傳曰。允。設置捕廳。所以禁暴止亂。諸凡非法之事。皆令防戢。則身爲捕校。不徒不禁。身自犯之。已極駭然。而又從而不知奉命之莫重。如是毆打。至於裂破衣冠之境。雖與直打奉命之人有異。因傳敎待令之人。何異於奉命乎。況此亦軍門也。記律所係。則將令之下。亞將以下。猶不敢如是。又況奉命之事乎。至於深夜禁門。作黨聚會。喧喝不已。此國無法也。束濕自束濕。紀綱自紀綱。此而尋常處之。不但奉命之人。被人捽曳。幾何。而奉使之官。又受人陵踏也。事似微細。所關甚重。該大將之匿不發覺。至有此爾等請罪之擧者。堂陛之義。掃地盡矣。豈非無狀之甚也。自政院捧現告。下義禁府拿問處之。該捕校。依議啓處之。其餘同情捕校。令兵判一一査出。嚴棍捧招以聞。
정조 3년
又啓曰。左邊捕盜大將李柱國。拿問事。命下矣。在前如此之時。有他邊大將兼察之例。今番則。何以爲之乎。敢稟。傳曰。右大將兼察。
정조 3년
又啓曰。左邊大將。以右大將兼察事。命下矣。右邊捕盜大將李敬懋。卽爲牌招。以爲聽傳敎之地。何如。傳曰。允。
정조 3년
又以弘文館言啓曰。校理沈煥之。自鄕上未云。卽爲牌招察任。何如。傳曰。允。
정조 3년
李義弼。以弘文館言啓曰。今玆召對。繼講冊子。問議草記。伏承知道之批矣。領議政臣徐命善以爲。臣於秋間問議時。旣以分講經史之意仰對。今於更詢之下。以別無意見仰對。左議政臣洪樂純以爲。朱書一部。卽義理淵海。而節酌尤其精者。以此召對時進講爲好。亦仰對。兩領事之獻議旣不同。自本館。有難指一擧行。更此仰稟。傳曰。以東國通鑑爲之。
정조 3년
又以義禁府言啓曰。平安監司李徽之啓本。據刑曹粘目內。慶尙道機張縣定配罪人林翼世。恣意逃還。至有印信僞造之擧者。事極駭然。當該配所官。令該府拿問處之事。允下矣。翼世逃躱時。當該配所官。令本道道臣。指名現告後。拿問處之。何如。傳曰。允。
정조 3년
徐有防。以禮曹言啓曰。今十一月初五日備忘記。故恩信君墓遷葬時。禮弊等節。勿拘前例。亦勿用王孫例。依當宁同氣禮葬擧行事。考例草記。稟定事。命下矣。溯考列聖朝當宁同氣禮葬前例。則本曹謄錄。多致散失。久遠之事。無可憑據。至如故麟坪大君禮葬。最爲近例。似可傍照。而此亦事在百年之前。本曹及宗親府宗簿寺。俱無可考文跡。自臣曹。不敢以臆見稟定。何以爲之乎。敢稟。傳曰。知道。雖有依當宁同氣擧行之敎。而旣無可據之例。則就延齡君禮葬例。旁照損益。庶幾近之。至於麟坪大君之例。誠未襯當矣。此係等威。該曹自可諒悉。以此就議大臣。從速劃一稟處。
정조 3년
金勉柱。以刑曹言啓曰。司鑰金學成。本以凶險之人。凶言悖說。罔有紀極。不可尋常處之。爲先嚴囚事。命下矣。依傳敎罪人金學成。具枷杻嚴囚之意。敢啓。傳曰。知道。
정조 3년
大司憲趙時俊。大司諫徐有元。掌令申致權。正言李濟萬啓曰。合辭之請。于今四載。尙未洩神人之憤。八域含生。孰無戴一天之羞。而只緣臣等之忱誠淺薄。未蒙允兪。恒切愧悚。日昨得伏見傳敎下者。以連啓之久闕。至有欠誠之敎。怠忽之飭。辭旨截嚴。誨責備至。臣等。慙惶之極。尤靡所容措。身居臺地。旣欠誠實於討逆之大義。則顧其罪。不啻言責之失其職而已。宜卽自引。而以牌召啓辭之未下。今始相率來避。所失尤大。其何可一刻冒居於臺次乎。請命遞斥臣等之職。答曰。勿辭。亦勿退待。
정조 3년
司諫李東郁啓曰。臣姿性庸愚。見識蔑劣。淸朝耳目之任。自知不稱。迺者薇垣除旨。遽下於合辭方張之時。宜卽竭蹶出肅。以伸沐浴之義。而第臣向叨是職也。適當雷異示警之日。以臺閣之無言。誨責備至。僚臺引避。竝蒙遞罷。臣則適滯鄕廬。同罪倖逭。至今追思。悚恧冞切。今安敢以時日之稍久。爲揚揚冒進之計哉。日昨違召。蓋非獲已。而恩出格外。罰靳例堪。曠日虛帶。如負大何。得伏見傳敎下者。以連啓之久曠。辭敎截嚴。責之以欠誠。飭之以怠忽。至有問備之命。臣於是。驚惶震越。不知置身之所也。身居臺地。旣欠誠實於討逆之大義。則顧其罪。不啻言責之失其職而已。宜卽自引。而以牌招啓辭之未下。今始來避。所失尤大。其何敢一刻冒據於臺次乎。請命遞斥臣職。答曰。勿辭。亦勿退待。
정조 3년
大司憲趙時俊。大司諫徐有元。副應敎趙尙鎭。掌令申致權。副校理李儒慶。正言李濟萬。修撰朴天行嚴思晩。副修撰李命勳啓曰。請喬桐府黜置罪人鄭致達妻。快正王法。以洩神人之憤。請還寢韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
大司憲趙時俊。大司諫徐有元。掌令申致權。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
掌令申致權啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得倩。快正王法。請梁山郡定配罪人錫達。依律處斷。請削黜罪人金漢耄。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙堣。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。設鞫得情。請金甲島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死罪人昌鼎。依律處斷。請濟州牧減死定配罪人範星。依律處斷。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。依律處斷。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎正等。竝令王府。嚴鞫得情。快伸王章。請申大䄵。亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。前府使任聖周。亟施邊遠定配之典。請逆賊尙魯。亟施孥戮之典。答院曰。不允。措辭見上
정조 3년
漢城判尹李衍祥疏曰。伏以臣。日昨賓對。猥從諸臣之後。獲近日月之光。忽於夢寐所不到。聖心惟簡。奬諭諄複。遂下進秩問擬之命。臣咫尺前席。親奉德音。惶愧交集。感淚自逬。惝怳震懍。不能定情。及其退歸。除旨踵臨。以臣爲漢城府判尹者。恩數曠絶。觀聽皆驚。臣於是。跼高蹐厚。益不知措躬之所也。臣竊惟陞秩授官。政體甚重。以其勞效多而功用茂然後。施之必不濫。受之必不僭。不可苟也。嗚呼。臣本以天下至窮之人。非先大王之至仁。臣何以得保殘喘。非我聖上之至渥。臣何以得備任使。眞所謂欲報之德。昊天罔極者也。圖報一念。誓諸天地。寄生於悲苦之中。廁跡於偪側之地。遲徊苟冒。俯仰自傷。庶殫駑鈍。粗效毫末。退塡溝壑。歸報先靈者。卽臣區區微願。而獨奈何賦性昏憒。才具蔑裂。涓埃無補。罪戾徒積。臣每嘗悼樹立之無素。恐衷情之莫白。居則如無所歸。出則無誰與語。華貫顯秩。寧復攸期。向年恩資。別是隆眷。感激慙悚。未嘗一日敢忘。況此所叨之任。長於一府。列於九卿。詞訟甚緊。素稱劇務。苟非資器地望。爲輿論所歸者。莫宜居之。授受之際。不容輕忽。而以殿下則哲之明。乃擧臣之百無能萬不堪者。輒紆晉擢。越例逾分。無少疑難。其爲累聖簡而玷名器。當如何也。若以臣世祿之冑。特推念先之眷則臣尤有所踧踖不敢安者。臣旣荒墜前懿。遂敗家聲。低佪冗散。隨分優游。已是寬假之洪私。其何可晏然冒膺於新秩之峻緊也哉。顧今國賊未討。神人齊憤。藎臣去朝。憂虞多端。尤宜簡拔賢俊。布列庶位。以之振肅朝綱。欽亮天功。而如臣無似。遽被超陞。實恐四方聽聞。竊有感於聖朝綜核之政也。左右揣量。萬無堪承之望。召牌之下。自犯違傲之罪。玆不得不仰暴肝膈之懇。冀蒙鞶革之禠。伏乞聖慈。天地父母。俯察臣所辭之非出假飾。亟命授臣新授職秩。所兼譯院提擧之任。竝賜鐫免。使公器得以不輕。官務得以無曠。不勝幸甚。答曰。省疏具悉。卿其勿辭。行公。
정조 3년
同義禁鄭晩淳疏曰。伏以臣。聞疾痛則呼父。窮窘則呼天。自是天理人情之所必至。而君之於臣。其尊如天。其親如父。故凡有疾痛與窮窘。必先號呼於君父。此古昔聖王所以能通天下之志而無匹夫之失所也。今臣切急之情。不止於疾痛。而㦖迫之私。有甚於窮窘。玆敢不避煩猥之誅。疾聲哀呼於仁覆之天。伏願聖慈。少垂矜察焉。凡民之生。幼則受養於父母。壯則致養於父母。此天下之常理通義也。如臣者。幼而羸脆。長而善病。自有生之初。今垂五十年。一身之飢飽寒暖。疾痛痾癢。常貽父母之憂。未效人子之職。而緣臣不孝。獲戾神明。遽失所恃。喪制甫闋。心灰萬事念絶榮塗。豈敢別有僥求。而臣之老父。今年八十有一矣。衰病沈淹。長在床席。扶持調護。捨臣無人。而臣旣不才。計拙謀生。菽水之供。每患不給。藥餌之節。未能稱情。此實通朝之所共知。儕友之所共愍者也。臣每見皁隷庸丐之賤。能知負薪力田。以養其親。而臣則名忝朝籍。跡從大夫。乃使老病之父。不免飢寒之憂。反顧慙恧。未嘗不怵然累欷也。況年光易邁。夕照如飛。老人筋力。朝暮難恃。若不及今亟圖一日之養。則崦嵫之輝。人子所惜。短長之日。昔人先獲。此豈非天地父母。所宜惻然而㦖傷者耶。伏惟我聖上。御極以來。以孝爲理。凡朝臣之爲親丐養者。輒蒙準許。前後相望。不止一二。臣何獨有懷莫陳。自阻於一視之下乎。玆敢援據已例。仰慕至懇。伏乞聖慈。俯垂鑑憐。許畀臣一小邑。俾霑錫類之恩。獲遂便養之願。則生死隕結。不知何報。臣無任屛營祈懇之至。答曰。省疏具悉。疏辭。下該曹稟䖏。
정조 3년
副校理權以綱疏曰。伏以臣。猥以無似。濫叨榮選。前後見職。黾勉承膺。而以言乎經術。則科臼餘套。魯莽而已。以言乎啓沃。則至迂本性。蔑裂而已。每一登筵。惶汗浹背。聖鑑孔昭。醜拙畢露。尙何望裨螢爝之光而效涓埃之報乎。向日筵中。因特進官所奏。繼陳愚悃。遇災修省。固知聖心之懍愓。而誕日減膳。實切群情之缺悶。言端旣發。率爾仰陳。而不覺自歸於遜志失職之科矣。及承聖敎。誨責備至。臣自顧慙恧。無以自解也。噫。經幄之臣。職任何如。而徒懷婦寺之忠。大乖論思之體。其平日見得之未透。知識之不逮。於是乎益無所逃。而顧何足備數於淸朝學士之列乎。聖度包容。罪止問備。試牌違傲。薄罷旋敍。日昨恩除。又下於湖西病滯之中。臣聞命隕越。力疾登途。今纔入城。而冒寒行役之餘。舊患新感。一倍添劇。寒熱交作。渾身麻木。萬無時日起動之望。賀儀在明。誠禮都闕。雖緣臣情病之難强。而瞻望雲天。絓結之情。悚凜之忱。當復如何。玆敢略陳短章。仰暴微懇。伏乞聖明。俯諒臣必遞之義。病重之狀。亟賜鐫削。以爲巽軟不職之者之戒焉。臣於伏枕竢譴之中。不宜贅說。而以掖隷犯夜事。傳敎屢下。極其截嚴。有令喉院査奏之命。當此夜禁申嚴之時。此輩之冒法橫行。已極放恣。而毆打捽曳。此何擧也。臣雖未知事實之如何。而紀綱之解弛。法令之不行。其所關係。誠非細故。此不痛懲。後弊難防。臣謂出付有司之臣。亟施刑配之典。斷不可已也。臣無任屛營祈懇之至。省疏具悉。掖隷事。已嚴査得情。當有另加決罪之道矣。爾其勿辭。從速察職。
정조 3년
同副承旨金勉柱疏曰。伏以臣。所帶春秋館兼銜。與監事臣洪樂純。有內外從應避之嫌。乞命有司。照例遞改焉。臣無任屛營祈懇之至。省疏具悉。疏辭。下該曹稟處
정조 3년
己亥十一月初九日辰時。上御誠正閣。晝講入侍時。知事李福源。特進官李在簡。參贊官鄭民始。侍讀官李儒慶。檢討官李命勳。假注書徐鼎修。記事官徐龍輔鄭東浚。宗臣凝善君爔。行副護軍鄭彦衡。以次進伏訖。上進講論語。讀前受音。自子張問行。止殺身成仁。儒慶進讀自子貢問爲仁。止知柳下惠之賢而不相立也。上又讀新受音訖。儒慶曰。子貢病處。在於取損友。故以大夫之賢答之。蓋以子貢之善問好德。豈不知損友之有害。而只厭人之嚴憚。故然矣。若無嚴憚。則豈有切磋之效乎。顔子問爲邦。孔子以行夏時等語答之。此乃平天下以後之事也。顔子無位。而猶以此告之。況人君。處君師之位。豈可不以治平爲已任乎。人無遠慮。必有近憂云云。誠亦好矣。凡人猶然。況人君。居崇大之位。撫艱大之業。上而對越。下而治民。豈可不慥慥憧憧。以思久遠之慮也哉。此等處留念焉。命勳曰。上番。逐章敷陳。而莊文仲。魯之賢大夫也。然知柳下惠之賢而不爲薦進。是所謂竊位也。宰相之職。當以進賢爲己務。人君之治。當以用賢爲急務。此等處留神焉。福源曰。孔子答顔子之言。雖似治平後事。而治平之本。只在於禮樂。禮樂之中。又有體用。此可以萬代遵行者。然而夏時周冕。至今猶有可考。至如殷輅之制度。虞韶之音。今無可徵。只當祛其侈而黜其淫。則亦不失其本意矣。在簡曰。孔子所以答顔子之語。此人君之責也。此等處留神焉。民始曰。先利其器者。每事皆然。不利其器。能成其事者。未之有也。蓋器卽本也。治國之道。規模爲本。規模不立。則國不可爲矣。此等處。推類而覽之。則好矣。上曰。三王不相襲禮。五帝不相沿樂。而孔子則若得位行道。如堯舜湯武。當此禮崩樂壞之時。必當損益四代禮樂而以此用之矣。福源曰。然矣。聖人之論禮樂。此章。可謂至矣盡矣。上曰。顔子。單食陋巷。旣非得位行道之人。則今問爲邦。無或有出位之嫌乎。儒慶曰。聖人之道。無所不通。故然矣。福源曰。以用之則行之意觀之。常時必有料量然後。或當行道之機。則可以出而用之矣。豈有出位之嫌乎。上命經筵先退。上謂民始曰。舊還分俵。依甲子例爲之乎。民始曰。然矣。上曰。甲子年十六萬石。乃分俵之元數乎。卽當年所捧之數乎。民始曰。未詳矣。上曰。更考而爲之。可也。命退。諸臣以次退出。
정조 3년
己亥十一月初九日未時。上御誠正閣。右副承旨入侍時。右副承旨金夏材。假注書徐鼎修。記事官徐龍輔鄭東浚以次進伏訖。上曰。大提學黃景源。更爲牌招。出榻敎上曰。左承旨入侍。行左承旨李鎭衡進伏。命夏材先退。上謂鎭衡曰。目今朝象世道。何如。鎭衡曰。臣在外任時。聞此事。達夜不寐矣。國事誠爲可悶矣。上曰。豈無商量而然乎。卽今世道。無復可言。波蕩渙散。不成貌樣矣。鎭衡曰。國家之憂慮。實非尋常矣。上曰。卿見奉朝賀乎。聞見卿則多有可言者云矣。鎭衡曰。方欲出往見之矣。命書傳敎曰。文衡之如是違牌。將使致詞。不得及期撰進。焉有如許事體。旣曰有情勢。則不可一味督迫。以壞禮使之義。且今日勢已晩。期日隔宵。有難等待其出肅。兩館提學中在京人。一體牌招。使之斯速撰進。又命書傳敎曰。次對。明日陳賀後來會。命退。諸臣以次退出。
정조 3년
己亥十一月初九日酉時。上御誠正閣。同副承旨入侍時。同副承旨金勉柱。假注書徐鼎修。記事官徐龍輔鄭東浚。以次進伏訖。上命書傳敎曰。此何體統。此何國綱。慈殿誕賀。只隔一宵。而更漏將動。以文任之違牌。以致過時。此已萬萬寒心。而況陳賀前一日致詞。預爲淨書入啓。看品後奉安。卽是不易之規。而今則門限已過。應行之禮。又未免闕却。寧有如此事面乎。藝文提學蔡濟恭。從重推考。使之撰進。又命書傳敎曰。陳賀在明。侍從違牌。坐罷人。一竝敍用。上曰。藝文提學蔡濟恭。更爲牌招。出榻敎命書傳敎曰。奉使雖有失職之罪。所坐出於生疎之致。且罪名。輕於關西御史而未蒙敍。倍於是焉。殊非綜核之政。前御史黃昇源。給牒敍用。又命書傳敎曰。道臣狀請如此。咸從府使之代。係是糴政方殷之時。不可不擇。毋論侍從。另加擇擬。口傳差出。上曰。該房承旨。從重推考。卽爲牌招入直。出榻敎命退。諸臣以次退出。
정조 3년
行都承旨鄭民始坐。行左承旨李鎭衡坐。右承旨徐有防坐直。左副承旨李在學坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕。事變假注書柳光澺仕。
정조 3년
惠慶宮中宮殿。政院玉堂口傳問安。答曰。知道。
정조 3년
徐有防啓曰。知中樞府事洪樂性。判義禁減下之後。旣入闕中。不爲肅謝。直爲出去。事甚未安。推考警責。何如。傳曰。允。
정조 3년
金勉柱啓曰。禁衛營從事官來言。今日。本營軍兵。私習日次云矣。敢啓。傳曰。知道。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右副承旨金夏材進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。又啓曰。玉堂闕員。今方差出。而擬望之人乏少。外任竝擬。何如。傳曰。允。以姜忱爲校理。蔡濟恭爲判義禁。柳戇爲江界府使。訓鍊都監提調具允鈺。禁衛提調具允鈺。御營提調具允鈺單付。
정조 3년
兵批。兼判書具允鈺進。參判李普行病。參議兪恒柱病。參知李亨元入直進。同副承旨金勉柱進。以雲山君楢爲都摠管。李昌漢爲文兼。金春得爲景福將。金廷遇爲全羅右水使。副護軍柳孝源。副司直金鍾秀柳戇李得臣黃㝡彦李文源宋載經善潤任希簡副司果李厚圭單付。
정조 3년
金勉柱啓曰。敍用傳旨未下之前。不得付職。自是前例。而前都承旨柳戇。敍用傳旨未及踏下。而先付軍職者。事涉不察。當該堂上。推考警責。何如。傳曰。允。
정조 3년
傳于金勉柱曰。同副承旨入侍。
정조 3년
徐有防。以弘文館言啓曰。召對繼講冊子。以東國通鑑爲之事。命下矣。本館所在。只有二件。侍講院移來不秩者。亦是一件。御覽件及諸講官件。何以爲之。敢稟。傳曰。以此三件。爲上下番及參贊官件。以藝閣所藏件。爲翰注件。不足之數。更爲草記。
정조 3년
金勉柱。以兵曹言啓曰。依傳敎同情捕校左邊玄喜慶。右邊李匡國。竝爲捉致。以深夜禁門。作黨聚會喧喝之委折。同情幾人作挐節次。嚴棍推問則玄喜慶招內。矣身去夜待令於闕下矣。聞五牌部將文泰興。執捉別監及司鑰。爭詰於丹鳳門外。矣身欲知其曲折。與同任李匡國往見。則泰興與別監司鑰。坐於門外。司鑰謂泰興曰。奉命之人。謂以犯夜。欲爲執捉。至破衣服。如此之事。前所未聞。泰興曰。初則認之以犯夜而欲爲執捉。相詰之際。自致裂衣之境云。別監謂矣身曰。彼捕校謂吾輩犯夜。將欲捉去。吾以爲奉命別監。何可執捉乎。捕校乃反裂破司鑰之衣服。誠極痛駭云。矣身聞甚驚駭。謂泰興曰。奉命之人。欲爲執捉。以致此境。極爲迷劣矣。匡國爲泰興對司鑰。有所緩頰之語。未及回去。別監以爲不緊之捕校。何爲參涉而不卽去乎。矣身與匡國。還歸信地。實無同情喧喝之事。矣身兩人外。無他捕校云。李匡國招內。矣身去夜待令於金虎門外矣。捕卒來言丹鳳門外。有喧譁之聲。似或有留門之事云。矣身與同任玄喜慶往見。則文泰興。與司鑰金學成武藝別監。同坐於門外。矣身見司鑰上衣裂破之狀。驚問其委折。則司鑰以爲今方承命入闕。而五牌部將。謂以犯夜。欲爲捉去。執持爭詰。至於破衣之境。豈有如此駭憤之事乎。矣身本與金學成相親。故欲爲解紛之計。謂學成曰。彼捕校。不識人事而有此駭擧。幸勿爲咎云。則別監以爲不當之捕校。何爲來此。而如是雜談乎。極爲不緊。須卽回去云。矣身心甚憮然。顧謂喜慶曰。別監。奉命招去司鑰。而敢欲執捉。文泰興人事極爲沓沓云。仍與回到信地。至於同情喧喝。實無是事捕校。則矣身兩人外。更無他校之聚會者云矣。敢啓。傳曰。更加各別決棍五度。放送。
정조 3년
李在學。以義禁府言啓曰。因刑曹啓辭捕校文兌興。係是出身。移本府處之事。允下矣。文兌興。今方待命。卽爲拿囚之意。敢啓。傳曰。知道。
정조 3년
金勉柱。以義禁言府啓曰。捕校事。雖因大臣所奏依施。而至於聚軍回示則過矣。只令訓將。明日從重決棍二十度後。充軍事。命下矣。時囚罪人文兌興。出付訓鍊都監。使之依傳敎決棍後充軍一款。令兵曹擧行。何如。傳曰。允。
정조 3년
吏曹參判兪彦鎬疏曰。伏以臣。向申哀籲。冀賜遞免。及奉聖批。不準所請。又於日昨。特下備忘。責諭嚴重。趣臣上來。臣伏地惶悶。不知所出。蓋臣母病。雖似一時偶感之證。而積傷於今夏酷暑。失攝於初冬猝寒。舊疾新𧏮。乘虛迭作。中間。雖有少劇歇。而篤老綿氣。一經呻吟。神力形觀。不啻落下數層。今過三旬。一味懍綴。有非時月之間。所可差復。臣之不忍離捨。尙此濡滯。諒非獲已。何敢爲夤緣恩暇。曠日遲徊之計哉。飭敎之下。益無所措。而上以懼逋慢之誅。下以牽烏鳥之私。去留兩難。氷炭交中。臣之情勢。其亦窮且慼矣。仍念臣之懇迫私悃。常欲一暴於閔覆之下。而感激恩私。嚴畏分義。言出口而不敢吐者屢矣。見方母病益深。臣情益急。及今不言。更待何時。臣請冒萬死仰號。以冀聖慈之垂憐。噫臣母今年八十有六矣。臣只有一兄而年迫七十。疾病癃癈。臣母膝下。可以任扶持護養之節者。唯臣一人耳。此豈臣遠離從宦之時哉。且臣所居之鄕。去京都近二百里。一往復。動費四日。臣數年以來。職名未嘗離身。省覲不獲以時。當淹滯京邸之日。每聞戶外跫音之急。則輒覺目瞿心怔。久而後定。臣抱此情理。雖隨衆奔奏。對人言笑。而其中安得一刻自安乎。臣自春徂夏。連値國家有事。七朔睽違之餘。向始蒙由歸覲。則臣母執臣手。汪然出涕曰。幾乎不省面目矣。臣以陵幸在近。不日告歸。則臣母曳踵至戶。扶閾以逆之。臣亦不忍回顧。以傷其意。卽此逢別之欣悵。有倍乎前。而乃其氣耗心弱之歲加而月甚者。自可以驗知也。臣於是竊自傷許身事君。無絲髮裨益。只令老母貽戚。不孝不忠。未有臣比。每念九耋之親年。逝水頹景。餘日幾何。恐爲莫追之憾。以成難贖之罪。臣竊惟君親本無輕重。而恩義有時相奪。以故祖宗定制。有八十以上親者。二子許其歸養。卽所以體人情而敦孝治也。顧玆螻蟻之私。雖不足恤。而其情則人理之所當然。淺薄之誠。何望上格。而其事則國典之所應許。臣之爲言。或不至僭越之甚矣。噫臣以萬事餘生。遭際聖明。首蒙甄拔。遍歷淸華。驟躋宰列。爲臣親老。特畀專城。備極榮養。曲遂私願。隆恩盛渥。若偏臣身。從古人臣之得此於君父者。有幾人哉。臣之母子。相對攢手。日夕感泣。臣雖無狀。亦具彝性。豈無眷係依戀之私。而又況職在內閣。昵近淸光。宮壺御燭。魂夢耿結。臣含恩懷榮。尤豈欲一日。乍違於軒墀之側哉。特以情事絶悲。敢爲此乞身之請。昔皇朝御史陳茂烈。上疏請養。其言有曰。君恩猶可以再酬。母年不可以多得。臣三復斯言。有淚霑襟。衷情所迫。辭不知裁。區區血懇。天實鑑之。恭惟我殿下至德配天。無物不遂。深仁體下。各從其欲。儻蒙哀憐臣情。亟命鐫革臣職名。依祖宗成典。放臣終養。卒伸至情。則一物之微。竝得涵濡於雨露之中。豈唯臣之母子。隕結圖酬而已。實亦有光於聖朝孝理之化矣。臣固當趨詣輦下。齋沐拜疏。而頃刻離側之難。如上所陳。不得不附上縣道。虧分任情。尤憎死罪。臣無任涕泣祈祝之至。答曰省疏具悉。孰知卿母精力之尙旺。情理雖懇。分義亦重。疏辭。任卿之爲也。
정조 3년
刑曹參議李在學疏曰。伏以日吉辰良。賀儀順成。臣民慶抃。曷有其旣。臣於班退之後。得聞臣母自臣父任所。發行上來。而及到中路。猝値劇沍。素患痰癖之疾。挾感闖發。呻囈旅店。症形甚苦。臣久曠省覲之餘。纔聞此報。方寸煎灼。按住不得。玆敢略陳短章。徑尋鄕路。伏乞聖慈。俯賜諒察。亟遞臣見帶之職。俾便救護。仍治臣擅行之罪。以肅朝綱。不勝幸甚。省疏具悉。余其依所請。往護母病
정조 3년
己亥十一月初十日辰時。上詣仁政殿。親臨陳賀入侍時。行都承旨鄭民始。行左承旨李鎭衡。右承旨徐有防。左副承旨李義弼。右副承旨金夏材。同副承旨金勉柱。假注書李錫夏徐鼎修。記事官徐龍輔鄭東浚以次侍立訖。上具遠遊冠絳紗袍。乘輿出仁和門。詣仁政殿月臺。降輿就板位。跪進表裏後。仍詣殿上陞座。陳賀禮畢。上曰。朝者旣下毛具之命。而東西班。多不毛具。命令之下。此等不難之事。亦不擧行。極爲駭然矣。義弼曰。朝者旣有毛具下敎。而今日殿座時東西班。多不毛具。事體所在。極爲未安。其不善檢飭之失。在所難免。東西班押班監察。推考。何如。上曰。依爲之。出擧條義弼曰。旣有侍衛軍兵毛具下敎。而今日殿座時侍衛。多不毛具。事體所在。極爲未安。其不能檢飭之失。不可無警。兵曹判書具允鈺。推考。何如。上曰。依爲之。出擧條上降座乘輿。由仁和門還內。諸臣以次退出。
정조 3년
己亥十一月初十日酉時。上御誠正閣。同副承旨入侍時。同副承旨金勉柱。假注書徐鼎修。記事官金健修鄭東浚以次進伏訖。上曰。右承旨入侍。右承旨徐有防進伏。上命有防等讀奏公事。又書公事判付訖。上曰。今日日氣可謂極寒矣。勉柱曰。然矣。命退。諸臣以次退出。
정조 3년
行都承旨鄭民始坐。行左承旨李鎭衡坐。右承旨徐有防坐直。左副承旨李在學坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
金勉柱。以都摠府言啓曰。今日入直內三廳武兼禁軍及軍兵等。當爲中日習射。而冬至望闕禮習儀相値。不得爲之之意。敢啓。傳曰。知道。
정조 3년
傳于徐有防曰。禮房承旨。持祭報府入侍。
정조 3년
傳于鄭民始曰。誤踏啓字當該中官。推考。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右副承旨金夏材進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以李得臣爲刑曹參議。朴漢奎爲泰川縣監。
정조 3년
兵批。兼判書具允鈺病。參判李普行病。參議兪恒柱病。參知李亨元入直進。同副承旨金勉柱進。副護軍趙圭鎭。副司直李在學單付。
정조 3년
徐有防啓曰。大提學黃景源牌不進推考傳旨。今方捧入。而特敎申飭之下。連事違召。無意擧行。揆以事體。誠甚未安。使卽牌招。何如。傳曰。允。
정조 3년
又啓曰。摠戎使李國賢。分揀放送事命下矣。摠戎使密符及捕盜大將命召大將牌傳令牌。卽爲牌招傳授。何如。傳曰。允。
정조 3년
以刑曹草記。傳于金勉柱曰。允。予則以爲卿等不無詳此忽彼之失焉。今因草記。取考啓覆文案。則海州罪人李宜蕃罪狀。與大成。一而二。二而一。而若論其情狀之絶悖至凶。則宜蕃之惡。實有浮於大成。卿等獨於宜蕃所勘待時之律。何不覺悟其當初律名之枉謬乎。見今三覆隔宵。不可不及時議讞。以此卿等知悉。以爲劃卽論理稟處之地。可也。
정조 3년
徐有防。以弘文館言啓曰。副校理權以綱。疏批已下。卽爲牌招察任。何如。傳曰。允。
정조 3년
又以弘文館言啓曰。新除授校理姜忱。時在平安道泰川縣任所。經筵入番事緊。請斯速乘馹上來事。下諭。傳曰。依啓。
정조 3년
又以實錄廳郞廳。以摠裁官意啓曰。實錄纂修。一時爲急。行副司直金鍾秀。禮曹參判李在簡。本廳堂上竝還爲差下。使之察任。何如。傳曰。允。
정조 3년
金勉柱。以訓鍊都監言啓曰。依傳敎捕盜軍官文兌興。從重決棍二十度後。出付兵曹之意。敢啓。傳曰。知道。
정조 3년
又以兵曹言啓曰。因義禁府草記。捕校文兌興。出付訓鍊都監。決棍後充軍一款。令兵曹擧行事。允下矣。罪人文兌興。黃海道長淵縣充軍。當日定驛子押付之意。敢啓。傳曰。知道。
정조 3년
又以兵曹言啓曰。五衛將李潤彬。身帶別軍職。勢難兩處供職。呈狀乞遞。五衛將之任。今姑改差。何如。傳曰。允。
정조 3년
又以兵曹言啓曰。依傳敎左邊捕校玄喜慶。右邊捕校李匡國。各更加各別。決棍五度放送。依下敎禁衛營哨官林德樹。決棍十五度後汰去之意。敢啓。傳曰。知道。
정조 3년
大提學黃景源疏曰。伏以臣。積違嚴命。今已至於十有九召矣。苟可以昧冒祗肅。則何敢固守二旬。不思所以承命乎。臣雖無狀。猶能知事君之禮。嚴命之下。未嘗有違三召者。義不俟駕也。然臣聞人臣大節。當危世則在於死生。當平世則在於去就。如貪爵祿而不顧去就之義。則國家危急之時。其不能舍生而趨死也決矣。故古之聖王哲辟。率以義砥礪人臣。不務乎錢穀之富。不求乎甲兵之强。而必使鄕士大夫。知廉恥不辱其義而已。故鄕士大夫可以就則就之。可以不就則不就之。斧鉞在前而不怵也。然後臨矢石之中。視死如歸。使人人皆有是心。則何憂朝廷之不淸平乎。臣今年七十有二。荷殿下知遇之恩。而涓埃無所報效。唯粗守去就之義。有可以少補新化之萬一。則雖投嶺海之外。臣誠甘樂矣。先大王時。故大提學李秉常。堅守私義。累辭召命而不就。先王不以爲大罪者。誠以文衡之爲極選。不厭固讓也。夫秉常未嘗被劾。而徒持辭避之心。不敢進也。若臣者。被劾歲久。而猶兢懼之情。非秉常比也。且臣老耄。雖委巷論述文字。荒廢者亦已久矣。矧敢爲譜略跋尾乎。今朝廷可授文衡者。不違無人。伏惟殿下。曲垂鑑諒。亟遞臣文衡之職。回授可堪之人。使隆命不至稽滯。仍治臣違逋之罪。以嚴朝綱。不勝幸甚。答曰。省疏具悉。卿之辭過矣。勿辭行公。
정조 3년
行都承旨鄭民始疏曰。伏以惠局。自是重務也。首堂尤係緊任也。自昔管是局者。必揀才猷素著資歷俱高之人而畀之。未有如臣之謏才淺歷。濫授而猥叨者。私心兢蹙。未嘗一日而自安。業欲披瀝衷懇。仰請鐫免。而囁嚅不發者久矣。昨日筵中。大僚以亞卿兩堂。古無是例。陳達。此固重官。方存古法之美意。臣誠歎服之不暇。噫自知其才之不逮。又知斯言之甚善。而一味蹲仍。不思變動。則是乃懷祿忘廉之人也。臣雖無狀。豈忍爲此。玆敢略入文字。仰瀆崇聽。伏乞聖明。察臣言之非出飾讓。輸舊例之不可廢隳。亟命遞改臣所帶宣惠廳堂上之任。以安微分。千萬顒祝。答曰。省疏具悉。大同重任。不可輕遞。卿其勿辭。行公。
정조 3년
大司憲趙時俊。大司諫徐有元。司諫李東郁。副應敎趙尙鎭。掌令申致權。持平沈樂洙。副校理李儒慶。正言李濟萬。修撰朴天行嚴思晩。副修撰李命勳啓曰。請亟寢鄭致達妻減死安置之命。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
大司憲趙時俊。大司諫徐有元。司諫李東郁。掌令申致權。持平沈樂洙。正言李濟萬啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
掌令申致權啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。答府曰。不允。措辭見上
정조 3년
司諫李東郁啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。答院曰。不允。措辭見上
정조 3년
慶尙道儒生金峋金元亨金師淵咸重烈咸晉烈兪廷柱趙俊民成濟烈成致烈金益澈申羽文金載顯安行履成維柱兪漢鳳李智彬申載年尹性厚李彝彬金有怕李宅普申光麗申儆沈能采姜權洪大仁沈錩金國珍洪植李思普申偉李克奎李訒蔡景元申儼成卓烈鄭穡曺文休蔡景魯李益峻河鎭珏鄭嶨白東旭鄭綸臣柳鳳壽李榮白師善鄭亨毅權壽搢金嶨鄭必宗鄭必成姜有徵金師直金師海李廷新李東奎金師仁李浩李澤李濂金兌垕南尙紀。洪忠道儒生朴東龜安應思金慶有崔好德徐雲相閔光烈朴思默韓思愈南𡒨金德咸崔有箕朴最亨尹華國文益範金錫五金興澤李思愼。黃海道儒生李泰彬安虔潤趙錫寬朴瑞彬權思岳等疏曰。伏以亂逆者。人臣之所必討。義理者。斯文之所必扶也。苟有亂逆而討之不嚴。則國勢危矣。義理而扶之不明。則人類滅矣。臣等試觀今日。其可曰。王綱上立。公議下行乎。否乎。大懟尙在。神人齊憤。而殿下恢張仁恕。以寬治逆。殿下之所以爲此者。爲國家計乎。爲義理地乎。臣等死罪。不敢知聖意之所在也。殿下設或因循容忍。萬一異時不逞之徒。籍此而無所忌憚。則殿下將何以禁之也。臣等敢以謂危且殆矣。殿下莫云爾等之慮過矣。臣等非爲一時之憂也。蓋其憂有所本而然也。噫。今日之亂逆。卽昔日之亂逆也。方時之凶論。卽往時之凶論也。欲申今日之義理。則宜先正往時之是非矣。欲正往時之是非者。乃所以治今日之亂逆也。臣等請以前事證之。惟聖上垂察焉。噫噫逆臣仁弘爾瞻。聖朝之元惡。綱常之讐賊。而已正王法。昭示八方者也。至於玄逸。陰嗾逆徒。主張凶論。貶薄國母。刑于王庭者也。且其爪牙聖鐸昌道世楗之虎稷輩。亦皆凶黨之廢棄者也。此等自有天地以來所未有之凶逆。則凡有父子君臣之倫者。至今莫不扼腕而憤痛之。雖其黨類。旣在正法之後。亦不敢顯稱之者。以其本性之存焉故也。然嶺人故縣監河弘度者。有文集行於鄕黨。臣等就覽之。乃其曾孫大觀之所刊行者。而其文字中。尊崇仁弘爾瞻諸賊及玄逸諸黨者甚多。其稱瞻弘則必書姓官。稱玄逸則必書別號。若昌道世楗諸凶。無不以賢士待之。噫噫痛矣。使弘度死於諸逆伏法之前。爲其子孫者。苟有畏國而小有臣民之心。則固當穩諱其文字而不敢出之。況今弘度之去。仁弘玄逸之世甚後。而文集之肆然刊出。繞過十餘年。則是弘度不以逆爲逆。而弘度之子孫。亦以弘度之所爲爲可以世守之不失矣。是以亂逆之徒。甘心立幟。敢與君父爲敵也。向使懲討之典。果如除草而鋤其根。則必先絶弘度之凶腸。而使祛其餘種放肆之心矣。以此言之。今日之治逆。其果塞他日之憂而保無後來之變怪乎。臣等死罪。竊以爲不信也。噫弘度之主論。如彼其陰凶。則其於侵侮先正等事。在渠便屬細故。然而臣等。竊有所憤腕者。唯昔先正臣文成公李珥。文簡公成渾。卽吾東之大賢。斯文之泰山也。其道德淵源。固非後生末學所可擬議。而其在後學。所以矜式而崇報之者。宜無不極則建院腏享。誰曰不可。而彼弘度。乃敢詆之曰。元豊大臣。力主荊公之論。世亦有龜山之排抑耶云云。夫安石者。有宋之罪人也。天下孰不知其爲群小之黨首。而弘度以兩先正。比而方之安石。至於先正臣文正公宋時烈。卽聖祖之禮遇。百世之師表。君臣同德。密勿訏謨。有扶植綱常。撐柱天地之功。則彼弘度。又敢疵摘。不遺餘力。至以賊穆己亥反論。謂朝陽之鳴。善道之得罪竄出。比唐介之南行。此等文字。無非出於仇賢毒正之心也。噫噫誠痛矣。弘度則以凶黨爲星斗。其所黨惡則以凶論爲祥瑞。其心術之陰慘。有不可言者。而大觀以其祖眞以爲大賢也。又乃私自追配弘度於晉州鄕賢祠。卽所謂宗川院也。夫院享。何等重事。而如弘度者。亦且與於俎豆之列則士林之羞恥。姑舍。其爲國家之變怪。不其大矣乎。是以前日道臣。議于廟堂。黜弘度於院享。亦令毁其刊板。竄配大觀矣。間者放還。又復依然復享其祖。其祖文集。終無毁破之意。其時道臣邑宰。聞以大駭。又令黜享。庶幾可以戢其凶圖悖擧。而今者大觀已死。其族廣成。與其邑士姜必儁鄭殷臣李周耇等。忽生無嚴之意。又敢復享弘度。弘度文集。不惟不毁破。乃敢公誦顯倡。無所顧忌。夫前後一弘度。而旣黜而復躋。旣禁而猶行。是凶人。不足爲當時之戒。而凶言。反爲後世之標矣。世道之紊亂。人心之放恣如此。而其可謂義理明而公論行乎。此其故可知也。國家仁厚建法。疎於治逆。一種懟國之徒。不小懲畏。別派相流。一脈相接。一朝廷之上。自甲寅而有己巳。自辛壬而有戊申。自戊申而又有丙申焉。則國家之危亂。蓋亦相續。而君臣之大義。幾乎將亡矣。然則從今以後。永絶禍竇。斷無凶徒。臣實未料。此所以臣等之慮。自以爲不過者也。方當聖明。崇賢重道。斥邪誅亂之日。臣等亦造化中物耳。凡爲亂逆者。只知必討。事關斯文者。唯知必扶。是以千里裹足。瀝血叫閽。敢以弘度爲言者。蓋出於辨往時之是非。討今日之亂逆也。伏乞聖上。亟降明旨。黜弘度之位板。火弘度之刊集。仍令追削其官職。而廣成必儁殷臣周耇等。循私濁亂之罪。一如大觀竄配之律。施以屛裔之典。明示好惡之正於南嶠。則有光於淸明之治者。當如何也。惟聖明不以疎遠而忽之。快正是非。極行王法。使亂逆知所畏而義理有所本。則不獨國家之幸。亦斯文之幸也。答曰。省疏具悉。疏辭極爲猥越矣。
정조 3년
己亥十一月十一日。記事官姜彙鈺。義禁府啓目。左邊捕盜大將李柱國。不能檢束校卒。敺打因傳敎待令之人。至於裂破衣冠之境。深夜禁門。作黨喧喝。豈非無狀之甚也。傳旨內辭緣。泛稱遲晩。議處。何如。傳曰。旣示飭勵。事在無情之科。將臣體重。何必照律。今番段。特爲分揀放送爲良如敎。
정조 3년
己亥十一月十一日午時。上御誠正閣。都承旨入侍時。行都承旨鄭民始。假注書徐鼎修。記事官金楗修鄭東浚以次進伏訖。民始曰。夜來聖候。若何。上曰。今則快差矣。命民始讀奏公事訖。上曰。大提學。終不入來乎。民始曰。連爲違牌矣。上曰。注書出去。大提學入來與否知入。賤臣承命出問後。還奏曰。尙不入來云矣。命退。請臣以次退出。
정조 3년
己亥十一月十一日未時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚以次進伏訖。上命書傳敎曰。大提學批下。日事違召。此何分義。卽爲牌招。使之斯速製進。又命書傳敎曰。儒疏無論本事是非。考之公家文字。元無一字半句之以此等事載錄者。則于今幾年之後。焉敢以鎖屑之事。煩浼朝廷乎。此不係於重斯文嚴隄防之義。而徒傷國綱。此不處分。許多猥越之請。其將日造公車。猶以儒疏爲名之。故雖下數字之批。亦不可仍而置之。疏頭儒生停擧。政院之曲循捧入。殊非出納惟允之義。當該承旨推考。命退。諸臣以次退出。
정조 3년
己亥十一月十一日酉時。上御誠正閣。同副承旨入侍時。同副承旨金勉柱。假注書徐鼎修。記事官金健修鄭東浚。以次進伏訖。上命勉柱讀奏公事訖。上曰。明日是啓覆。而啓覆文書。達夜考見。屢回披閱。而終無可活者。極爲矜悶矜悶。至如殺獄罪人李宜蕃情節。絶悖窮凶。如此獄事。萬無可疑。故俄於刑曹草記批答。已諭矣。勉柱曰。李宜蕃獄事。其所行凶。比他尤爲凶惡矣。勉柱曰。八月陵幸時。固城居民姜冑顯。以驛卒頉免事上言。其時回啓判付。有令道臣。親執詳査公決後。刑止狀聞之敎。而該道尙無査聞之事。故詳問其委折。則該曹行會出付於姜冑顯。中間浮沈。初不到付於該道監營云。莫重回啓判付之不送本營。私給訟者。事未前有。大關後弊。伊時行會堂上。從重推考。更令本曹。行關本道。以爲卽速擧行之地。何如。上曰。依爲之。措語判付之下。該曹之擧行。極爲駭然。當該堂上。罷職。可也。出擧條上曰。他承旨入侍。右承旨徐有防進伏。命讀奏刑曹草記訖。命退。諸臣以次退出。
정조 3년
行都承旨鄭民始坐。行左承旨李鎭衡坐。右承旨徐有防坐直。左副承旨李在學坐。右副承旨金夏材坐。同副承旨金勉桂坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
徐有防啓曰。副應敎趙尙鎭。謂有身病。陳疏徑出。依定式禁推傳旨捧入之意。敢啓。傳曰。知道。
정조 3년
又啓曰。大提學黃景源。再牌不進推考傳旨。今方捧入矣。成命之下。已經多日。特敎申飭。又非一再。而連事違召。無意擧行。揆以事體。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
又啓曰。新除授副修撰李顯永。在外過限不上來。依法典禁推傳旨捧入之意。敢啓。傳曰。知道。
정조 3년
以副校里權以綱牌不進罷職傳旨。傳于徐有防曰。只推。
정조 3년
傳于金勉柱曰。右承旨入侍。
정조 3년
徐有防。以禮曹言啓曰。卽接懿陵參奉所報。則今此冬至祭享時。兩官當爲備員參祀。而本陵令有闕未差云。莫重祭享。兩官不可不備員。令有闕之代。卽令該曹。口傳差出。以爲備員將事之地。何如。傳曰。允。
정조 3년
吏曹口傳政事。以黃延祚爲懿陵令。